CELEX: C2004/217/51
Language: sk
Date: 2004-08-28 00:00:00
Title: Vec T-215/04: Žaloba podaná dňa 9. júla 2004: Spojené kráľovstvo Veľkej Británie a Severného Írska proti Komisii Európskych spoločenstiev

28.8.2004   
            
            
               SK
            
            
               Úradný vestník Európskej únie
            
            
               C 217/29
            
         Žaloba podaná dňa 9. júla 2004: Spojené kráľovstvo Veľkej Británie a Severného Írska proti Komisii Európskych spoločenstiev
   (Vec T-215/04)
   (2004/C 217/51)
   Jazyk konania: angličtina
   Spojené kráľovstvo Veľkej Británie a Severného Írska, v zastúpení: M. Bethell, splnomocnený zástupca, právna pomoc: D. Anderson QC a H. Davies, advokát, ktorý si zvolil adresu na doručovanie v Luxemburgu, podalo 9. júna 2004 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               zrušil napadnuté rozhodnutie v celom rozsahu;
            
         
               —
            
            
               zaviazal Komisiu Európskych spoločenstiev nahradiť trovy konania.
            
         Žalobné dôvody a hlavné tvrdenia
   Žalobca napáda rozhodnutie Komisie zo dňa 30. marca 2004 o programe pomoci, ktorý má Spojené kráľovstvo v úmysle zaviesť vo vzťahu k reforme vlády Gibraltáru v oblasti dane z príjmov právnických osôb (1). V rozhodnutí Komisia považuje navrhovanú daňovú reformu za štátnu pomoc nezlučiteľnú s vnútorným trhom.
   Na podporu svojej žaloby žalobca uvádza, že závery Komisie o rozdielnom prístupe k regiónom obsahujú vecné omyly v skutkových okolnostiach a sú z hľadiska práva nesprávne.
   Podľa žalobcu Gibraltár, ktorý je kolóniou, ktorej samostatnú vládu musí Spojené kráľovstvo vytvárať podľa Charty Spojených národov, netvorí súčasť Spojeného kráľovstva, pokiaľ ide o vnútroštátne a medzinárodné právo a právo spoločenstva. Okrem toho žalobca uvádza, že Gibraltár je oddelený od Spojeného kráľovstva a nedostáva od neho žiadne dotácie alebo finančnú podporu. Žalobca takisto uvádza, že daňové systémy Spojeného kráľovstva sú úplne oddelené a nezávislé a že návrhy reformy nepredstavujú pre daňový systém uplatňovaný v Spojenom kráľovstve žiadne zníženie daní. Prístup Komisie podľa žalobcu takisto porušuje zásadu rovnakého zaobchádzania, nakoľko opatrenia prijaté súmerne rozvinutým regiónom nemajú byť považované za štátnu pomoc, zatiaľ čo rovnaké opatrenia prijaté nesúmerne rozvinutým regiónom sú za štátnu pomoc považované.
   Žalobca tvrdí, že závery Komisie týkajúce sa podstatne rozdielneho prístupu sú z hľadiska práva nesprávne a nedostatočne odôvodnené.
   Žalobca v závere uvádza, že Komisia porušila právo žalobcu na vyjadrenie sa v tom, že neuviedla určité okolnosti, na základe ktorých plánovala odôvodniť svoje rozhodnutie v priebehu konania podľa čl. 88 ods. 2 ES.
   
      (1)  Štátna pomoc C 66/2002 – reforma vlády Gibraltáru týkajúca sa dane z príjmov právnických osôb